ሚኒስቴሩ ባለፉት ዘጠኝ ወራት ውስጥ ሶስት ቢልዮን ዶላር ስራ ላይ ማዋሉን አስታወቀ
የገንዘብ እና ኢኮኖሚ ትብብር ሚኒስቴር በ2010 በጀት ዓመት የተለያዩ ፕሮጀክቶችን ለማከናወን ካቀደው ሶስት ነጥብ ሰባት ቢልዮን ዶላር ባለፉት ዘጠኝ ወራት ውስጥ ሶስት ቢልዮን ዶላሩ ስራ ላይ መዋሉን አስታውቋል፡፡ይህም ከዕቅዱ 79 በመቶ አፈፃፀም ማሳየቱን በሚኒስቴሩ የዓለም አቀፍ ፋይናንስ ተቋማት ትብብር ዳይሬክተር አቶ ፍስሃ አበራ ለህዝብ ተወካዮች ምክር ቤት የበጀት እና ፋይናንስ ጉዳዮች ቋሚ ኮሚቴ ፣ ለከተማ ልማት እና ኮንስትራክሽን ጉዳዮች ቋሚ ኮሚቴ እንዲሁም ለትራንስፖርት ጉዳዮች ቋሚ ኮሚቴ አባላት አብራርተዋል፡፡ገንዘቡ ከተለያዩ ዓለም አቀፍ ተቋማት በብድር እና በድጋፍ የተገኘ ሲሆን የገጠር ሴፍቲኔት ስራ ስኬታማ አፈፃፀም እንደነበረው በሚኒስቴሩ የልማታዊ ሴፍቲኔት ቡድን አስተባባሪ አቶ ሃይሌ ገብርኤል ገልጸዋል፡፡የገጠር ሴፍቲኔት ስራ በዘጠኝ ወራት ውስጥ ከታቀደው 99 ነጥብ 5 በመቶው መከናወኑንም አስረድተዋል፡፡የከተማ ሴፍቲኔት መርሃ ግብር በተለይም በአዲስ አበባ ያለው የሥራ አፈፃፀም ዝቅተኛ እና ለሙስና ለኪራይ ሰብሳቢነት ተጋላጭነት ስላለው በምን መልኩ ቁጥጥር እየተደረገለት ነው በማለት የምክር ቤቱ  የበጀትና ፋይናንስ  ቋሚ ኮሚቴ  አባል  ወይዘሮ ፋራ አብዲ  በውይይቱ ወቅት ጥያቄ  አንስተዋል። የልማታዊ ሴፍቲኔት ቡድን አስተባባሪ የሆኑት አቶ ኃይሌ ገብርኤል በበኩላቸው በሠጡት ምላሽ እንደገለጹት ለመርሃ ግብሩ የተመደበው ገንዘብ  ሥራ ላይ እንዲውል ከአጋር ድርጅቶችና  ባለድርሻ አካላት ጋር  በመሆን ቁጥጥር፣ ክትትልና ኦዲት  እየተደረገ ይገኛል  ።  በዘርፉ የሚታዩት ችግሮችን ለመፍታት እንዲሁም  መርሃ ግብሩ ውጤታማ እንዲሆን ለማስቻል ከሚመለከታቸው አበዳሪ እና ድጋፍ ሰጪ ተቋማት ጋር በመሆን ጥረት  እየተደረገ መሆኑን አቶ ሃይሌ ገልጸዋል፡፡በወይይቱ  ወቅት  የህዝብ ተወካዮች  ምክር  ቤት  የፋይናንስና  በጀት  ቋሚ ኮሚቴ አባላቶች በልማታዊ ሴፍቲኔት  መርሃ ግብር  አፈጻጻም ዙሪያ  ለገንዘብ እና ኢኮኖሚ ትብብር ሚኒስቴር መስሪያ ቤት  የተለያዩ ጥያቄዎችን  ያቀረቡ ሲሆን  በሚኒስቴሩና የመርሃ ግብሩ  የሥራ ኃላፊዎች   ምላሽ  ተሠጥቷቸዋል፡፡  